## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2022. október 19 –i ülésére)

**TÁRGY: FELADAT-ELLÁTÁSI SZERZŐDÉS MEGKÖTÉSE A 3. SZÁMÚ HÁZI GYERMEKORVOSI KÖRZET TERÜLETI ELLÁTÁSI KÖTELEZETTSÉGGEL TÖRTÉNŐ MŰKÖDTETÉSÉRE**

Dr. Ginál Judit házi gyermekorvos 1997. március 1. napja óta biztosítja Kiskőrös Város Képviselő-testülete 113/1996. Képv.test. határozata alapján, területi ellátási kötelezettséggel a 3. számú házi gyermekorvosi körzet háziorvosi feladatait.

Dr. Ginál Judit 2022. október 6. napján kelt beadványában kérte Kiskőrös Város Önkormányzata és a közte a házi gyermekorvosi feladatok ellátása tárgyában 1997. január 28. napján kelt 327/1997. számú feladat-ellátási szerződés (a továbbiakban: feladat-ellátási szerződés) rendelési időre vonatkozó 2. pontjának kiegészítését azzal, hogy szerdán 10-12 óra közötti rendelési időben csecsemő tanácsadást végez a Kiskőrös, Kossuth Lajos utca 6. szám alatt.

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet 14. § (3) bekezdése alapján a területi ellátási kötelezettséggel működő háziorvosi szolgáltató az Egészségügyi Alapból havonta, a körzet lakosságszáma és a rendelő adottságai alapján fix összegű díjra jogosult, amely összeget növelni kell 30 %-kal, ha a háziorvosi szolgálat orvosa legalább két rendelőben folytatja tevékenységét.

A háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet 4. § (3) bekezdés a) pontja szerint a gyermekorvosi ellátás keretében a háziorvos feladata a csecsemők és gyermekek gyógyító-megelőző alapellátása, beleértve a tanácsadást is.

Dr. Ginál Judit az orvosi ellátást a Kiskőrös, Március 15. utca 12. szám alatti orvosi rendelőben, a tanácsadást pedig a Kiskőrös, Kossuth Lajos utca 6. szám alatt, a Szakorvosi Rendelőintézet épületében végzi.

A feladat-ellátási szerződés felülvizsgálata során megállapításra került, hogy a jogszabályváltozásokra tekintettel aktualizálni kell a szerződést. A feladat-ellátási szerződés kötelezően kell, hogy tartalmazza az önálló orvosi tevékenységről szóló 2000. évi II. törvény 2/B.§ (1) bekezdésében meghatározott tartalmi elemeket és az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Korm. rendelet (a továbbiakban: Kormányrendelet) 1. melléklet szerinti formanyomtatvány alapján kell megkötni.

A Kormányrendelet 18. §-a szerint az egyes egészségügyi és egészségbiztosítási tárgyú kormányrendeletek módosításáról szóló 413/2015. (XII. 23.) Korm. rendelet (a továbbiakban: Mód.r.) hatálybalépésekor fennálló feladat-ellátási szerződés tekintetében a Mód.r.-rel megállapított 4. § (7) bekezdésében és 1. mellékletben foglaltakat első ízben a feladat-ellátási szerződésnek a Mód.r. hatálybalépését követő első módosításakor kell alkalmazni.

Dr. Ginál Judit házi gyermekorvossal kötött feladat-ellátási szerződés a Mód.r. hatályabalépését követően most kerül első ízben módosításra.

A fentiek alapján szükséges a feladat-ellátási szerződést a Kormányrendelet szerinti formanyomtatvány alapján a módosításokkal egységes szerkezetbe foglalni, ezért javaslom a Képviselő-testületnek a határozat-tervezet elfogadását.

**Kiskőrös, 2022. október 12.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata Borbényi Antalné Dr. Ginál Judit (szül: Hajós, 1945. 02.15. an: Arnold Judit, orvosi működési nyilvántartási száma: 24965, székhelye: 6200 Kiskőrös, Március 15. utca 12) egyéni vállalkozó, házi gyermekorvossal Kiskőrös Város Önkormányzata Képviselő-testületének az egészségügyi alapellátás körzeteiről szóló 10/ 2016. (V.26.) önkormányzati rendelet 2. melléklete szerinti 3. számú házi gyermekorvosi körzet területi ellátási kötelezettséggel történő működtetésére feladat-ellátási szerződést köt.
2. felhatalmazza a polgármestert a határozat mellékletét képező feladat-ellátási szerződés aláírására.

**Felelős:** polgármester

**Határidő:** azonnal